《和李翰林安陆白兆山桃花岩寄刘侍御绾》
明代·童轩

白首非少年，还山学隐仙。时寻羡门子，飞佩声珊然。

春来桃花岩，看云随处眠。五城非迥绝，三岛遥勾连。

闲中攀碧萝，直上昆崙巅。黄鹤东南来，叫破万里天。

松弦翠涛响，泉沫珠颗圆。丹光射白日，芝草摇晴烟。

伴鹿坐花雨，呼龙耕玉田。久怀冲举愿，永谢尘世缘。

寄言霜台客，可以同周旋。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。